舟中示開并寄圓
作者：李石
朝代：宋

paragraphs: 三年獨客思親淚，灑作錢塘大江水。
却乘此水得西歸，兩淚急收成一喜。
庾公樓下江月春，拍手中流逢小麟。
駸駸逼人出瘦骨，懔懔似我今長身。
夜船燈火無乃是，猶似夢中論夢事。
小鵬有翅未能來，獨學膺門想憔悴。
一官外物等去留，來未足喜去莫憂。
虀鹽敢有去國恨，菽水未免還家羞。
峽江之人走雲雨，送船迎船聞疊鼓。
君不見並舍紫薇郎，頗願生還見鄉土。
我今歸來四壁空，兩窗萬軸南北風。
杜門忍饑吾與汝，文字穮蔉祈年豐。